Inge-Lene Ebdrup (V), 2003-10-23:
Dette lovforslag omhandler justeringer af lov om fremme af privat udlejningsbyggeri.
Hvis ansøger ikke ejer en grund, men har en købsaftale, skal vedkommende inden 14 dage kunne stille en bankgaranti eller en deponering svarende til købesummen for grunden for at kunne modtage tilsagn om støtte.
Derved sikrer vi, at ansøger har vilje og likviditet til at kunne erhverve grunden.
En købsaftale må kun være betinget af købesummens betaling og af, at der opnås tilsagn efter den her lov.
For det andet vil ansøger med flest lejligheder på mindst 85 m2 bruttoetageareal komme først i betragtning ved tilsagnsgivningen.
Hvis flere ansøgere har samme antal lejligheder, vil ansøgninger med det største samlede antal kvadratmeter bruttoetageareal komme først.
Ansøgninger, der indeholder projekter med lejligheder under 65 m2 vil ikke komme i betragtning, og antallet af lejligheder mellem 85 og 65 m2 må ikke overstige 5 pct. af det samlede bruttoetageareal.
Disse justeringer sikrer, at ansøgere til støtte i henhold til denne lov er forpligtet til at være langt henne i planlægningsprocessen, da tilsagnet gives til en ganske bestemt grund, hvorfor ansøger på forhånd har været nødt til at sikre sig, at bl.a. jordbundsforholdene er i orden.
Vi sikrer også, at de lejligheder, der bliver bygget, er familieboliger af en vis størrelse, nemlig mindst 85 m2, sådan at hensigten med loven også på dette område opfyldes. Jeg vil ikke lægge skjul på min ærgrelse over, at vi i første tilsagnsrunde har oplevet et par ting, som ikke er i tråd med hensigterne bag den oprindelige lov.
F.eks. var det ikke hensigten, at tilsagnet skulle blive en handelsvare, som det er set i Aalborg, og det er heller ikke hensigten, at der skulle bygges små boliger, som ikke kan benyttes til familieboliger.
Jeg er dog meget fortrøstningsfuld, da jeg tror på, at disse ændringer vil sikre, at de efterfølgende tilsagnsrunder vil give mange familieboliger, og vi vil se projekter, som får spaden i jorden inden for fristen på 9 mdr. Jeg vil til sidst i min ordførertale kommentere et par kritikpunkter, der er rejst bl.a. fra nogle af de andre partier.
Et kritikpunkt er, at der endnu ikke er påbegyndt den fysiske opførelse af disse byggeprojekter.
Den kritik synes jeg er skudt langt over målet, fordi der i loven er en frist på 9 måneder til gennemførelse af de kommunale planer og til behandling af byggetilladelser, og det vil altså sige den 24. december i år, altså om to måneder, for så vidt angår første tilsagnsrunde.
Jeg er helt uforstående over for kritikken, da det er en selvfølge, at disse projekter skal igennem den samme kommunale godkendelsesprocedure som alle andre byggeprojekter.
Jeg vil også godt nævne, at fristen for den fysiske påbegyndelse af alment byggeri også er 9 måneder, og at alment byggeri generelt udnytter denne frist.
Nogle bruger endog op til 1 år, før de kommer i gang.
Jeg vil også tilbagevise enhver kritik af, at pengene til disse byggerier, for så vidt angår et givent projekt, som ikke måtte kunne gennemføres af den ene eller den anden grund,
er tabt.
Tværtimod vil pengene blive overført til næste tilsagnsrunde, sådan at vi sikrer, at der bliver bygget boliger for hver eneste krone, der er afsat, og jeg er slet ikke i tvivl om, at vi i de kommende ansøgningsrunder vil se masser af ansøgninger, sådan at denne her lov bliver en succes.
Derfor støtter Venstre alt i alt, at vi nu justerer loven som anført.